钦定古今图书集成/理学汇编/学行典/第100卷 > 朱子大全集四 > 《答陈抑之》
## 钦定古今图书集成/理学汇编/学行典/第100卷 > 朱子大全集四 > 《答陈抑之》

熹从士友闲，得足下之名而愿交焉，为日久矣。衰病
屏伏，无从际会，每以为恨。而听于往来之言，亦知足
下之不鄙我，而将有以辱况之也。年岁以来，私家多
故，不获以声问先自通于隶人。兹承枉书，感愧无量。
顾陈义高远，虽古之贤人君子，惧不足以堪足下之
意，而熹之愚，何敢当之，以自取戾耶？然曩亦尝有闻
“于先生长者矣。勤劳半世，汨没于章句训诂之闲，黾
勉于规矩绳约之内，卒无高奇深眇之见，可以惊世
而骇俗者。独幸年来于圣贤遗训，粗若见其坦易明
白之不妄而必可行者，私窃以为傥得当世明达秀
颖之士相与讲之，抑彼之过彊？此之不及，吾道庶其
明且行乎？”三复来书，果若有意于此，幸甚！幸甚！窜伏
穷山，未知见日。继此书疏之往来，犹足以见区区也。
馀惟藏器勉学，慰此遐想。